SAOPŠTENJE ZA MEDIJE

NOVI IZVEŠTAJ UKAZUJE NA MANJAK SVESTI I SLABU ZAŠTITU DECE NA ZAPADNOM BALKANU OD KOMERCIJALNE SEKSUALNE EKSPLOATACIJE

Novi izveštaj Globalne inicijative „Iskorišćeni pred našim očima” procenjuje različite oblike komercijalne seksualne eksploatacije dece i analizira mehanizme zaštite dece na Zapadnom Balkanu.

**BEČ, Austrija, 18. maj 2021.** –Deca su u riziku od komercijalne seksualne eksploatacije na Zapadnom Balkanu, zaključak je novog izveštaja Globalne inicijative protiv transnacionalnog organizovanog kriminala. To podrazumeva i eksploataciju uz pomoć novih informacionih tehnologija, uključujući stvaranje i distribuciju materijala za seksualno zlostavljanje dece na internetu. Izveštaj pokazuje da su ograničeni svest i kapaciteti društva i institucija na Zapadnom Balkanu tako da odgovarajuće odgovore na komercijalnu seksualnu eksploataciju dece.

„Iskorišćeni pred našim očima: Procena komercijalnog seksualnog iskorišćavanja dece i odgovora za zaštitu dece na Zapadnom Balkanu” prvi je izveštaj ove vrste koji se fokusira na pomenuti problem u regionu. Izveštaj pruža detaljne informacije o aktivnostima i odgovornostima različitih aktera koji rade na identifikaciji, prevenciji i suzbijanju eksploatacije dece na Zapadnom Balkanu.

Izveštaj je zasnovan na analizama civilnog društva i stručnjaka za borbu protiv trgovine ljudima, zaštite dece i informacionih tehnologija. Iako izveštaj rasvetljava ovaj skriveni problem, istovremeno ističe da „nedostatak ažurnih i razvrstanih podataka, kao i tendenciju da se slučajevi seksualne eksploatacije neprijavljuju, verovatno čini podatke i brojeve iznete u izveštaju značajno manjim od prave vrednosti”, kaže Livia Vagner, jedna od autorki izveštaja.

Čak i pre pandemije od Kovid-19 došlo je do povećanja broja slučajeva eksploatacije u regionu putem društvenih mreža ili aplikacija za komuniciranje. „Eksploatacija putem novih informacionih tehnologija često sledi sličan ciklus kao i u običnom životu, počevši od uspostavljanja odnosa poverenja preko sekstiranja do iznuđivanja i/ili seksualnog zlostavljanja uživo i deljenja materijala gde su deca seksualno zlostavljana”, objašnjava Ti Hoang, jedna od autorki izveštaja.

U izveštaju se zaključuje da sadašnje slabosti sistema zaštite dece, ograničeni institucionalni kapacitet, nedostatak specijalizacije, angažovanja civilnog društva i niska svest o problemu u privatnom sektoru čini Zapadni Balkan ranjivim na komercijalnu seksualnu eksploataciju dece.

„Iako su nacionalni pravni okviri generalno u skladu sa međunarodnim standardima, ne postoji efikasan pristup zainteresovanih strana da se fenomen reši na holistički način”, podvlači Kristina Amerhauser, jedna od autorki izveštaja. „Na raspolaganju nema dovoljno resursa za suzbijanje i smanjenje ranjivosti dece na seksualno iskorišćavanje na adekvatan način u celom regionu”, autorka ističe dalje.

„Očigledna je potreba za većim razumevanjem ljudi i boljim institucionalnim kapacitetima u regionu za suočavanje sa problemom eksploatacije dece”, naglašava Rudžero Skaturo, jedan od autora izveštaja. „To podrazumeva konkretne nacionalne akcije, ali i zajednički regionalni pristup zasnovan na razmeni dobrih praksi i informacija. Organima za sprovođenje zakona su potrebne veštine i alati kako bi omeli ovu digitalnu opasnost”, zaključuje autor.

Izveštaj pruža iscrpne preporuke podeljene po zemljama i grupama zainteresovanih strana. Takođe je i dostupan praktični vodič za pravnike koji pruža uvid u nacionalne i međunarodne pravne okvire koji regulišu komercijalnu seksualnu eksploataciju, ali i obrazlaže trenutne pravne praznine koje zahtevaju harmonizaciju na nacionalnom i regionalnom nivou.

Kontakt za pitanja i odgovore: Klaudio Landi, **claudio.landi@globalinitiative.net**

**O Globalnoj inicijativi**

*Globalna inicijativa protiv transnacionalnog organizovanog kriminala (GI-TOC) je mreža profesionalaca koji rade na prvim linijama borbe protiv ilegalne ekonomije i kriminala. Kroz globalnu mrežu opservatorija civilnog društva za ilegalnu ekonomiju, nadgledamo trendove i radimo na kreiranju dokaza za delovanje javnih politika, širenju stručnosti naše mreže i kataliziranju multisektorskih i holističkih odgovora na čitav niz vrsta kriminala. Sa Fondom za otpornost Globalne inicijative podržavamo aktiviste i lokalne nevladine organizacije koje rade u oblastima u kojima kriminal kritično podriva bezbednost, sigurnost i životne šanse ljudi.*